SET ปิดบวก 14 จุด รับแรงซื้อ OR-มาตรการกระตุ้นศก.สหรัฐฯ จับตาบจ.ประกาศงบ
SET ปิดบวก 14 จุด รับแรงซื้อ OR-มาตรการกระตุ้นศก.สหรัฐฯ จับตาบจ.ประกาศงบ โดยดัชนีปิดตลาดวันนี้ ที่ระดับ 1,522.72 จุด เพิ่มขึ้น 14.37 จุด หรือ 0.95% มูลค่าการซื้อขาย 1.07 แสนล้านบาท โดยดัชนีฯได้รับแรงหนุนจากหุ้น OR ถึง 4.85 จุด
15 ก.พ. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,522.72 จุด เพิ่มขึ้น 14.37 จุด หรือ 0.95% มูลค่าการซื้อขาย 1.07 แสนล้านบาท โดยดัชนีฯได้รับแรงหนุนจากหุ้น OR ถึง 4.85 จุด
10 หุ้นดันดัชนีวันนี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ได้รับโมเมนตัมเชิงบวกจากต่างประเทศ โดยตลาดหุ้นทั่วโลกต่างปรับตัวขึ้นถ้วนหน้า ทั้งภูมิภาคเอเชียที่บวกเฉลี่ย 0.8% และตลาดในยุโรปบวกเฉลี่ย 0.7% เช่นเดียวกับดาวโจนส์ฟิวเจอร์สปรับขึ้น จากความคาดหวังมาตรการกระตุ้นเศรษฐกิจของสหรัฐฯเป็นหลัก และทางฝ่ายวิจัยของโนมูระคาดการณ์ว่าเม็ดเงินทั้งหมดจะได้ข้อยุติที่ 1.7 ล้านล้านเหรียญ จึงทำการปรับคาดการณ์ผลิตภัณฑ์มวลรวมภายในประเทศ (GDP) ของสหรัฐฯในปี 64-65 ขึ้นสู่ 5.2% และ 5.4% จากเดิม 4.2% และ 5.0% ส่งผลดีต่อความต้องการสินค้าโภคภัณฑ์ (Commodity) ให้สูงขึ้น
อย่างไรก็ดี ตลาดฯยังได้รับแรงกดดันจากสถานการณ์การแพร่ระบาดไวรัสโควิด-19 และปัจจัยการเมืองในประเทศ ส่งผลให้หุ้นในกลุ่มแบงก์, ท่องเที่ยว และค้าปลีก ถ่วงตลาด ขณะที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ออกมาระบุว่าอาจเพิ่มวันกักตัวผู้ที่เดินทางเข้ามาจากต่างประเทศเป็น 21 วัน เพื่อป้องกันความเสี่ยงจากโควิดสายพันธุ์ใหม่
นอกจากนี้ หุ้น บมจ.ปตท.น้ำมันและการค้าปลีก (OR) เริ่มนิ่งหลังจากตอบรับปัจจัยบวกไปมากแล้วในการเข้าสู่การคำนวณของ MSCI และ SET50 Index พร้อมให้จับตาการทยอยประกาศผลประกอบการของบริษัทจดทะเบียน โดยเฉพาะบริษัทในกลุ่มปตท.ที่จะทยอยออกมา
สำหรับแนวโน้มการลงทุนในวันพรุ่งนี้ (16 ก.พ.) นายกรภัทร กล่าวว่า ตลาดคงจะแกว่งไซด์เวย์ โดยมีแนวรับ 1,500 จุด ส่วนแนวต้าน 1,529-1,535 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR    มูลค่าการซื้อขาย  38,868.82 ล้านบาท  ปิดที่  34.00 บาท เพิ่มขึ้น 4.75 บาท
PTT   มูลค่าการซื้อขาย   3,490.35 ล้านบาท  ปิดที่  41.25 บาท เพิ่มขึ้น 1.00 บาท
BAM   มูลค่าการซื้อขาย   2,855.33 ล้านบาท  ปิดที่  23.00 บาท เพิ่มขึ้น 0.60 บาท
SCGP  มูลค่าการซื้อขาย   2,663.63 ล้านบาท  ปิดที่  50.50 บาท เพิ่มขึ้น 2.25 บาท
KBANK มูลค่าการซื้อขาย   2,066.32 ล้านบาท  ปิดที่ 143.00 บาท  ลดลง 2.00 บาท
 
ตลาดหุ้นเอเชีย
